ಪೊಲೀಸರು ವಶಕ್ಕೆ ಪಡೆದಿದ್ದ ರೈತರ ಬಿಡುಗಡೆ, ಮುಂದುವರಿದ ಪ್ರತಿಭಟನೆ ಬೆಂಗಳೂರು: ನಿನ್ನೆ ರಾತ್ರಿ ಮೌರ್ಯ ವೃತ್ತದಲ್ಲಿ ರೈತರ ಪ್ರತಿಭಟನೆ ವೇಳೆ ವಶಕ್ಕೆ ಪಡೆದಿದ್ದವರನ್ನ ಪೊಲೀಸರು ಬಿಡುಗಡೆ ಮಾಡಿದ್ದಾರೆ. ಎಪಿಎಂಸಿ ಹಾಗೂ ಭೂಸುಧಾರಣಾ ಕಾಯ್ದೆ ಸುಗ್ರೀವಾಜ್ಞೆ ಖಂಡಿಸಿ ರೈತ ಸಂಘಟನೆಗಳು ಕಳೆದ ನಾಲ್ಕು ದಿನಗಳಿಂದ ಅಹೋರಾತ್ರಿ ಧರಣಿ ನಡೆಸುತ್ತಿವೆ. ಕಳೆದ ರಾತ್ರಿ ಪ್ರತಿಭಟನಾನಿರತ ರೈತರನ್ನು ಪೋಲಿಸರು ವಶಕ್ಕೆ ಪಡೆದು, ವೇದಿಕೆ ತೆರವುಗೊಳಿಸಿದ್ದರು. ಸದ್ಯ ಪೊಲೀಸ್ ಬಂಧನದಿಂದ ಬಿಡುಗಡೆಯಾಗಿರುವ ರೈತರು, ವಾಪಸ್ ಬಂದು ಮತ್ತೆ ಪ್ರತಿಭಟನೆ ಮುಂದುವರಿಸಿದ್ದಾರೆ. ಪೊಲೀಸರು ತೆರುವುಗೊಳಿಸಿದ್ದ ಪೆಂಡಾಲ್ ಮತ್ತೆ ಅಳವಡಿಸಲಾಗಿದೆ. ಈ ಕುರಿತು ಮಾತನಾಡಿದ ರಾಜ್ಯ ರೈತ ಸಂಘ ಹಾಗೂ ಹಸಿರು ಸೇನೆ ರಾಜ್ಯ ಕಾರ್ಯಾಧ್ಯಕ್ಷ ಮಂಜುನಾಥ ಗೌಡ, ಶಾಂತಿಯಿಂದ ಪ್ರತಿಭಟನೆ ಮಾಡುತ್ತಿದ್ದ ರೈತರನ್ನು ಹತ್ತಿಕ್ಕುವ ಕೆಲಸ ಇದಾಗಿದೆ. ಸರ್ಕಾರದ ಈ ಧೋರಣೆ ಸರಿಯಲ್ಲ ಎಂದರು. ಈ ಹಿಂದೆ ರೈತರ ವಿರುದ್ಧ ಧೋರಣೆ ಹೊಂದಿದ್ದ ಸರ್ಕಾರಗಳು ಅಧಿಕಾರ ಕಳೆದುಕೊಂಡಿವೆ. ನಮ್ಮ ಪ್ರತಿಭಟನೆ ಸರ್ಕಾರದ ಅಧಿವೇಶನ ಇರುವವರೆಗೂ ಮುಂದುವರೆಯುತ್ತದೆ. ಸೆಪ್ಟೆಂಬರ್ 28ಕ್ಕೆ ರಾಜ್ಯ ಬಂದ್ ಗೆ ಕರೆ ನೀಡಿದ್ದೇವೆ. ಸರ್ಕಾರ ಕೆಲ ರೈತರನ್ನು ಬಂಧನ ಮಾಡಬಹುದು, ಅಧಿಕಾರ ಬಳಸಿ ಜೈಲಿಗೂ ಕಳುಹಿಸಬಹುದು. ಆದ್ರೆ ಮುಂದಿನ ದಿನಗಳಲ್ಲಿ ರಾಜ್ಯಾದ್ಯಂತ ರೈತರನ್ನು ಎಬ್ಬಿಸಿ ಬೀದಿಗೆ ಕರೆತರುತ್ತೇವೆ. ಸರ್ಕಾರದ ರೈತ ವಿರೋಧಿ ನೀತಿಗಳ ವಿರುದ್ಧ ನಮ್ಮ ಹೋರಾಟ ನಿರಂತರ ಎಂದು ಹೇಳಿದ್ರು.